ไฟแนนซ์ทูเดย์
ปลายสัปดาห์นี้ นิพนธ์ พัวพงศกร นักวิชาการเกียรติคุณทีดีอาร์ไอ กำลังจะออกบทความโต้บทความของ นิธิ เอียวศรีวงศ์ เรื่องเปลี่ยนประเทศไทยด้วยการรับจำนำข้าว ที่เขียนในช่วงต้นเดือนที่ผ่านมา ฟังคร่าวๆ แล้วเชื่อว่าน่าจะเป็นการซัดกันแบบหมัดต่อหมัด เรียกว่าหาหลักฐานมาลบล้างข้อสันนิษฐานของอีกฝ่ายแบบบรรทัดต่อบรรทัด
23 พ.ย. 2555

ปลายสัปดาห์นี้ นิพนธ์ พัวพงศกร นักวิชาการเกียรติคุณทีดีอาร์ไอ กำลังจะออกบทความโต้บทความของ นิธิ เอียวศรีวงศ์ เรื่องเปลี่ยนประเทศไทยด้วยการรับจำนำข้าว ที่เขียนในช่วงต้นเดือนที่ผ่านมา ฟังคร่าวๆ แล้วเชื่อว่าน่าจะเป็นการซัดกันแบบหมัดต่อหมัด เรียกว่าหาหลักฐานมาลบล้างข้อสันนิษฐานของอีกฝ่ายแบบบรรทัดต่อบรรทัด 
ข้อมูลของ นิพนธ์ ฟังแล้วต้องอึ้งว่าผลจากการรับจำนำข้าวของรัฐบาล ทำให้โครงการเศรษฐกิจฐานราก และชนชั้นนายทุนของไทยเป็นโฉมหน้าไปได้ขนาดนี้ โดยชี้ว่าผลจากการรับจำนำข้าวทุกเม็ดได้ทำให้ชาวนาที่ปลูกข้าวแบบอินทรีย์หนีมาทำข้าวคุณภาพต่ำลง เพียงขอให้ได้น้ำหนักดีจะได้เงินจากรัฐบาลมากๆ ใส่ปุ๋ยใส่เคมีกันเต็มที่ไม่คำนึงถึงผู้บริโภค ที่สำคัญชาวนาใช้เวลาปลูกข้าวเพียง 75 วัน แต่ไม่รู้ว่าอีก 3 ปีข้างหน้ารัฐบาลจะระบายข้าวที่ว่าเหล่านี้ได้หมดหรือไม่ ซึ่งต่อไปคนไทยต้องกินข้าวคุณภาพต่ำไปเรื่อยๆ 
...ยุคนี้ไม่เฉพาะแต่สื่อมวลชนที่ทำงานสืบค้นข้อมูลยาก แม้กระทั่งนักวิชาการก็ทำงานยาก ขนาด เดือนเด่น นิคมบริรักษ์ ผู้อำนวยการวิจัยทีดีอาร์ไอ ยังออกมายอมรับว่านักวิชาการทำงานหนัก มีข้อเสนอดีๆ มากมายให้รัฐบาล แต่ปัญหาคือ รัฐบาลไม่ฟัง แถมยังทำหูทวนลม 
...ที่ผ่านมาจะเห็นว่าทั้งกูรู ขาประจำ ขาจร ออกมาวิพากษ์นโยบายรัฐบาลกันหนาหู ขึ้นหน้าหนึ่งหนังสือพิมพ์ไม่เว้นแต่ละวัน แต่ต้องยกนิ้วให้ฟากรัฐบาลที่ประสานกันรูดซิปปาก ถือคติที่ว่า “นิ่งสยบความเคลื่อนไหวจริงๆ” 
...ทิ้งท้ายกันที่ วรวิทย์ ชัยลิมปมนตรี กรรมการผู้จัดการ ธอส. ได้ข่าวว่าเซ็นใบลาออกและน่าจะมีผลในช่วงกลางเดือน ธ.ค.นี้ พร้อมกันนี้เตรียมจัดแถลงข่าวอำลา และชี้แจงผลงานที่ ธอส. ในสัปดาห์หน้า